Likumprojekts

**Grozījumi Sociālā uzņēmuma likumā**

Izdarīt Sociālā uzņēmuma likumā (Latvijas Vēstnesis, 2017, 212. nr.) šādus grozījumus:

1. Izteikt 2. panta tekstu šādā redakcijā:

“Sociālais uzņēmums ir sabiedrība ar ierobežotu atbildību, kurai šajā likumā noteiktajā kārtībā piešķirts sociālā uzņēmuma statuss un kura veic labvēlīgu un nozīmīgu sociālo ietekmi radošu saimniecisko darbību, nodarbinot mērķa grupas vai uzlabojot dzīves kvalitāti sabiedrības grupām, kurām ir sociālas problēmas (piemēram, sociālo, veselības, izglītības pakalpojumu sniegšana, specializētu preču ražošana), vai veicot citas visai sabiedrībai nozīmīgas aktivitātes, kuras rada ilgstošu pozitīvu sociālo ietekmi (piemēram, iekļaujošas pilsoniskas sabiedrības veidošana, atbalsts zinātnei, vides aizsardzība un saglabāšana, dzīvnieku aizsardzība vai kultūras daudzveidības nodrošināšana)”.

2. Papildināt 4. panta pirmo daļu ar 5. punktu šādā redakcijā:

“5) sociālās ietekmes izvērtēšanas vadlīnijas”.

3. 5.pantā:

papildināt pirmās daļas 4.punktu ar otro teikumu šādā redakcijā:

“Ministru kabinets nosaka kritērijus un pamatprasības algoto darbinieku nodarbināšanai;”;

papildināt pirmo daļu ar 6., 7. un 8. punktu šādā redakcijā:

“6) tai nav Valsts ieņēmumu dienesta administrēto nodokļu (nodevu) parādu, kas kopsummā pārsniedz 150 *euro*;

7) tai nav pasludināta maksātnespēja, tā neatrodas likvidācijas stadijā, tās saimnieciskā darbība nav apturēta vai pārtraukta vai nav uzsākta tiesvedība par darbības izbeigšanu, maksātnespēju vai bankrotu;

8) pēdējā gada laikā tai nav piemērots administratīvais sods par pārkāpumu:

a) negodīgas komercprakses jomā;

b) nodokļu jomā, ja tas saistīts ar informatīvās deklarācijas par darba ņēmējiem iesniegšanas termiņa neievērošanu;

c) darba tiesisko attiecību jomā, ja tas saistīts ar darba līguma nenoslēgšanu rakstveida formā vai valsts noteiktās minimālās mēneša darba algas nenodrošināšanu;

d) darba aizsardzības jomā, ja tas saistīts ar darbā notikuša nelaimes gadījuma neizmeklēšanu, kura rezultātā nodarbinātajam radušies smagi veselības traucējumi vai iestājusies viņa nāve, vai ja tas saistīts ar pārkāpumu, kas rada tiešus draudus nodarbināto drošībai un veselībai.”;

papildināt panta otrās daļas 1.punktu pēc vārda “pārstāvis” ar vārdiem “vai mērķa grupu pārstāvošas biedrības vai nodibinājuma pārstāvis, vai konkrētās jomas eksperts”.

4. Izteikt 6.panta trešo daļu šādā redakcijā:

“(3) Komisija sniedz Labklājības ministrijai motivētu atzinumu par:

1) pretendenta atbilstību šā likuma 5. panta pirmās daļas 1. punkta prasībām;

2) reģistrēta sociālā uzņēmuma darbības atbilstību šā likuma 5. panta pirmās daļas 1.punkta prasībām un Ministru kabineta noteiktajiem darbības rādītājiem.”;

5. Izslēgt 9. panta piekto daļu.

Likums stājas spēkā 2021.gada 1.aprīlī.

Labklājības ministre R.Petraviča

Vīza:

valsts sekretārs I.Alliks

Isadžanjana-Ponomarjova, 67782960

nora.isadzanjana-ponomarjova@lm.gov.lv